text: Danfoss på sikker kurs
  15 maj 2012 kl. 12.59
  Industrikoncernen Danfoss fastholdte en stødt økonomisk kurs i første kvartal, selv om resultatet af den primære drift dykkede en smule fra 956 til 796 millioner kroner.
  Det var ventet efter rekordåret 2011.
  Koncernchef Niels B. Christiansen fremhæver, at indtjeningen ligger på et historisk højt niveau, og at en række investeringer og omkostningsbesparelser begynder af kaste resultater af sig.
  Den mindre nedgang i indtjeningen ventes at blive indhentet i løbet af 2012.
  Salg af klima- og energiløsninger til Rusland har en kraftig vækst. Det tyske og amerikanske marked har også overrasket positivt.
  Koncernen har reduceret den rentebærende gæld til 4,4 milliarder kroner. Gælden er halveret siden finanskrisen brød ud.
  